ลอยกระทง กระตุ้นท่องเที่ยว เดินหน้าเสนอรัฐบาล จัดช้อปดีมีคืน หวังกระตุ้นเศรษฐกิจช่วงปีใหม่
นายสนั่น อังอุบลกุล ประธานกรรมการหอการค้าไทย และสภาหอการค้าแห่งประเทศไทย เปิดเผยภายหลังรับฟังชี้แจงทำความเข้าใจเกี่ยวกับแผนการเปิดประเทศ จากศูนย์ปฏิบัติการศูนย์บริหารสถานการณ์โควิด-19 ว่า ขณะภาคเอกชน เสนอ กทม.ในการจัดประเพณีลอยกระทง ซึ่งจะมีขึ้นในวันที่ 19 พฤศจิกายนนี้ โดย กทม. จะเร่งวางแผนว่าจะจัดงานในพื้นที่ใด เพื่อเตรียมความพร้อมไว้ ส่วนการดื่มแอลกอฮอล์ในร้านอาหาร ภาคเอกชนได้ปฎิบัติมาตรการที่กำหนดไว้ดื่มถึงเวลา 21.00 น. โดยต้องรอการประเมินสถานการณ์ อีก 15 วัน หากดีขึ้นก็มีแนวโน้มขยายเวลาการดื่ม ทั้งนี้ยอมรับว่า เป้าหมายการเปิดประเทศ จะส่งผลให้ห่วงโซ่ภาคธุรกิจเติบโตได้อย่างเร็ว โดยตอนนี้นักท่องเที่ยวที่เดินทางมาประเทศไทยต่างใช้เวลาพักนานขึ้นและมีการวางแผนล่วงหน้า และจ่ายค่าประกันคนละ 5 หมื่นเหรียญ ดังนั้นนักท่องเที่ยวจะเข้ามาใช้จ่ายเพิ่มมากขึ้น จากเดิมเฉลี่ยประมาณคนละ 5 หมื่นบาท ก็เพิ่มขึ้นเป็นคนละประมาณ 7 หมื่นถึง 1 แสนบาท ก็จะทำให้ได้นักท่องเที่ยวที่มีคุณภาพสูงขึ้นประธานกรรมการหอการค้าไทย และสภาหอการค้าแห่งประเทศไทย ยังย้ำว่า ภาคเอกชน มีความพร้อมในการสนับสนุนรัฐบาลในการเปิดประเทศแล้ว ตั้งแต่ในวันที่ 1 พฤศจิกายน ซึ่งถือมีความชัดเจนและภาคเอกชนสามารถที่จะไปแจ้งให้กับนักลงทุนต่างประเทศได้ เดินทางเข้ามาได้อย่างสะดวก ด้านการท่องเที่ยวแห่งประเทศไทย ก็เดินหน้าทำการตลาดนำนักท่องเที่ยวเข้ามาในประเทศไทย ดังนั้นนักท่องเที่ยวที่เดินทางมาจะได้รับความสะดวกจากภาครัฐและเอกชนด้วย หากออกมาในลักษณะที่ดีเช่นนี้ นักท่องเที่ยวก็จะนำภาพลักษณ์ ที่ดีกลับไป ส่งผลให้ปีหน้าการท่องเที่ยวในประเทศไทย ก็จะคึกคัก ทั้งนี้หลังการเปิดประเทศได้ไม่นาน ถือว่าได้รับการตอบรับที่ดี ส่วนผู้ประกอบการ อย่างโรงแรม ร้านอาหาร ที่ได้มาตรฐานด้านความปลอดภัยหรือ SHA พลัส ถึง 1,400 แห่งแล้ว เชื่อว่าหากทุกคนให้ความสำคัญและสามารถเข้าถึง SHA พลัส ได้ทำการเทรนนิ่ง มีเจ้าหน้าที่รับผิดชอบ ดูแลผู้มาใช้บริการให้เกิดความปลอดภัย สิ่งนี้ก็จะช่วยให้การเปิดประเทศมีความราบรื่น พร้อมยืนยันว่าผู้ประกอบการที่จะเข้าร่วมมาตรฐาน SHA พลัส ก็ไม่ยุ่งยาก โดยทาง ททท. และสาธารณสุขได้ดำเนินการอยู่แล้ว นอกจากนี้ ยังเดินหน้าเสนอให้รัฐบาล หามาตรการกระตุ้นเศรษฐกิจเพิ่มเติม โดยเฉพาะมาตรการเราเที่ยวด้วยกัน โครงการคนละครึ่ง ยิ่งใช้ยิ่งได้ และนำโครงการช้อปดีมีคืน มาใช้กระตุ้นเศรษฐกิจช่วงปีใหม่ ซึ่งภาคเอกชนพร้อมที่จะจัดรายการโปรโมชั่นพิเศษ ลดราคาสินค้า ให้กับประชาชน